《五星躔度歌》
清代·成鹫

大哉圆象齐方舆，仰观俯察均皇图。紫垣北极帝所居，太微天皇邻京都。

十二次舍罗交衢，二十八宿为蘧庐。五行五纬随居诸，黄道赤道相驰驱。

有时累累如贯珠，有时落落分方隅。群分类聚岂有殊，声应气求良不孤。

昨宵星聚牛女墟，占星夜发天官书。三台八座弘庙谟，连城合璧皆璠玙。

岁星乃是中大夫，太白曾为仙酒徒。火南水北持两枢，镇星静镇番与禺。

文明应运交相孚，登高作赋谐笙竽。明月皎皎藏冰壶，景星熠熠辉含誉。

昭回云汉澄江湖，璿玑错落光石渠。赓歌逸韵追唐虞，天清地宁游以娱。

南皮宾从多应徐，谈天邹衍胡为乎。众星拱北今何如，天门无路曳长裾。

噫欷歔，星辰在天人在涂，比肩接踵争先趋。迟留伏逆数不诬，勾已芒角徵则符。

著明垂象会如此，何能怫郁长守株。吾将以尻为轮，以神为马，六气之辨以为车。

追飞流，排彗孛，挟五曜而游乎六虚，身虽老矣心区区。

噫欷歔，大哉圆象齐方舆，身虽老矣心区区。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。